<classify> WAZIRI Mkuu, Kassim Majaliwa amekutana na kufanya mazungumzo na Balozi wa Tanzania nchini Zambia, Hassan Simba Yahya, ambaye amemtaka akaimarishe uhusiano baina ya nchi zote mbili. Amekutana na Balozi Yahya jana katika Ofisi ya Waziri Mkuu, Magogoni jijini Dar es Salaam. Waziri Mkuu pamoja na mambo mengine amemtaka balozi huyo kuhakikisha anaboresha shughuli za kidiplomasia kati ya Tanzania na Zambia.Pia, Waziri Mkuu amemtaka akakutane na wafanyabiashara wa Zambia na awahamasishe waje wawekeze katika sekta mbalimbali ikiwemo ya viwanda. Alisema balozi huyo anaweza kuandaa kongamano la biashara na uwekezaji kwa kuwakutanisha wafanyabiashara na wawekezaji wa Tanzania na Zambia ili kuboresha uchumi. Kwa upande wake, Balozi Yahya alisema atahakikisha anayafanyia kazi maelekezo yote aliyopewa ikiwa ni pamoja na kuimarisha biashara pamoja na kuboresha ushirikiano baina ya Tanzania na Zambia. Katika hatua nyingine, Waziri Mkuu amewakaribisha wawekezaji kutoka nchini Italia waje wawekeze nchini na serikali itawapa ushirikiano wa kutosha.Aliyasema hayo jana alipokutana na kufanya mazungumzo na Balozi wa Italia nchini, Roberto Mengoni. Akizungumza na balozi huyo ofisini kwa Waziri Mkuu, Magogoni, Dar es Salaam, Waziri Mkuu alisema Tanzania ipo tayari kuwapokea wawekezaji kutoka kwenye nchi hiyo. Naye Balozi Mengoni aliishukuru serikali kwa ushirikiano mzuri uliopo baina ya Tanzania na Italia, hivyo alimhakikishia Waziri Mkuu kwamba watauendeleza, na wapo tayari kushirikiana na Tanzania kuhakikisha mkakati wa serikali wa kukuza uchumi kupitia sekta ya viwanda unafanikiwa.  <topic>: kitaifa 